ORDE do 13 de outubro de 2017 pola que se resolve a convocatoria do Plan de mellora de bibliotecas escolares en centros non universitarios sostidos con fondos públicos para o curso 2017/18.
Consellería de Cultura, Educación e Ordenación Universitaria — III. Outras disposicións — 24/10/2017

Mediante a Orde do 19 de maio de 2017 (DOG do 2 de xuño), a Consellería de Cultura, Educación e Ordenación Universitaria convocou o Plan de mellora de bibliotecas escolares en centros non universitarios sostidos con fondos públicos para o curso 2017/18.
Reunida a comisión de valoración prevista no artigo décimo da devandita orde, de acordo coa proposta formulada por ela e de conformidade cos artigos primeiro, segundo e noveno da orde de referencia,
Primeiro. Conceder as contías que se sinalan nos anexos I, II e III aos centros públicos incluídos no Plan de mellora de bibliotecas escolares durante o curso 2016/17, vistas as memorias de actividades levadas a cabo durante o devandito ano académico, así como as liñas prioritarias de actuación presentadas para o período 2017/18.
Segundo. Da mesma forma, conceder as contías que se sinalan no anexo IV aos centros privados concertados integrados no Plan de mellora de bibliotecas escolares ao abeiro da convocatoria de 2016, revisadas as memorias de actividades desenvolvidas durante o devandito ano académico, así como as liñas prioritarias de actuación presentadas para o curso 2017/18.
Terceiro. Integrar no Plan de mellora de bibliotecas escolares, para o curso 2017/18, os 30 novos centros públicos seleccionados que se relacionan no anexo V e os 6 centros privados concertados que se relacionan no anexo VI.
Cuarto. Asignar, por un importe total de 1.321.244 euros, as contías que se detallan nos ditos anexos, destinadas a apoiar os procesos de transformación das bibliotecas en centros de recursos de lectura, información e aprendizaxe, favorecer as actividades de fomento da lectura e de educación no acceso e uso da información (para o correcto desenvolvemento dos proxectos lectores de centro e apoio ao tratamento do currículo), e de acordo coas liñas prioritarias de actuación presentadas.
Quinto. Os gastos realizados xustificaranse segundo o previsto nos puntos 1 e 2 do artigo décimo terceiro da Orde do 19 de maio de 2017, antes do 10 de xuño de 2018. Con ese mesmo límite de datas, deberá cubrirse o formulario e entregarse a memoria sobre situación da biblioteca e actividades desenvolvidas, segundo o recollido no artigo 13, punto 3, da orde de convocatoria para o acceso ao Plan de mellora. O acceso ao formulario web seralle remitido desde a unidade de seguimento do Plan de mellora (asesoría de bibliotecas escolares).
Sexto. A non entrega da memoria e/ou da xustificación do gasto no prazo sinalado poderá ser causa de revogación das cantidades asignadas (ou das axudas concedidas no caso dos centros privados concertados), e o centro debe reintegrar a cantidade percibida, sen prexuízo das responsabilidades que se lle poidan exixir. Da mesma forma, o incumprimento total ou parcial dos programas ou das condicións que se tiveron en conta para a súa concesión poderá dar lugar á anulación ou modificación da contía do importe concedido.
Sétimo. Tanto a inspección educativa como as persoas responsables en materia de bibliotecas escolares da Dirección Xeral de Centros e Recursos Humanos poderán supervisar e avaliar o funcionamento das bibliotecas adscritas ao Plan de mellora de bibliotecas escolares.
Oitavo. A participación do profesorado implicado neste programa de innovación educativa, en calidade de responsable da biblioteca escolar, con funcións de coordinación do equipo de apoio á biblioteca, e pola especial dedicación que require, recibirá unha certificación de innovación, equivalente a 30 horas de formación do profesorado por ano académico, ao abeiro do artigo 37 da Orde do 14 de maio de 2013 pola que se regula a convocatoria, o recoñecemento, a certificación e o rexistro das actividades de formación permanente do profesorado de Galicia.
Noveno. Os centros integrados no Plan de mellora de bibliotecas escolares en virtude desta convocatoria están obrigados a integrar o logo oficial deste programa nos seus espazos web e nos documentos que difundan actividades da biblioteca escolar, para o que lles será remitido o correspondente arquivo desde a unidade de seguimento do programa. Da mesma forma, a páxina web do centro deberá incluír, entre a información das súas instalacións, imaxes e unha descrición mínima da biblioteca escolar, así como dos seus principais recursos e servizos á comunidade educativa.
Santiago de Compostela, 13 de outubro de 2017